এক রঙিন উত্তরাধিকারের সাক্ষী হল কলকাতা পুরসভা!
পুরনো কলকাতার উপর আঁকা ১১টি ছবি দীর্ঘদিন ধরেই পুরসভায় রাখা আছে। কিন্তু সংস্কার হয়নি বহুকাল ধরে। ফলে সেগুলি প্রায় বিবর্ণ হতে বসেছিল। ছবিগুলি যাতে নষ্ট না হয়, সে কারণে সম্প্রতি সেগুলি সংস্কারের উদ্যোগী হয়েছেন পুর কর্তৃপক্ষ। এ ব্যাপারে মেয়র শোভন চট্টোপাধ্যায় বলেন, ‘‘সংস্কারের কাজ বহুদিন ধরেই চলছে। পুরনো ছবিও সংস্কারের কাজ শুরু হয়েছে।’’ মেয়রের এই সিদ্ধান্তের পর বিষয়টি শুধু প্রশাসনিক উদ্যোগের মধ্যে সীমাবদ্ধ থাকেনি। ছবি সংস্কারের মধ্যে দিয়ে বাস্তবায়িত হয়ে উঠেছে এক মেয়ের তুলির টানে বাবার স্মৃতি উদযাপনের গল্প।
পুরনো কলকাতার ওই ছবিগুলি এঁকেছিলেন প্রয়াত শিল্পী শান্তনু মিত্র। ইন্ডিয়ান আর্ট কলেজ থেকে পাশ করা ওই শিল্পীরই আঁকা ছবিগুলি প্রায় দু’দশক ধরে পুরসভায় রয়েছে। কিন্তু সেগুলি নষ্ট হতে বসায় সংস্কারের আর্জি নিয়ে পুরসভায় আবেদন করেছিলেন তাঁরই কন্যা অরিজিতা মিত্র ঘোষ। পুর সচিবালয়ের তরফে সম্প্রতি সেই আবেদন মঞ্জুর হয়েছে। সোমবার থেকেই বাবার আঁকা ছবিতে আবার রং-তুলির টান দিচ্ছেন রবীন্দ্রভারতী বিশ্ববিদ্যালয় থেকে চিত্রকলার স্নাতক অরিজিতা। তাঁর কথায়, ‘‘বাবা একসময় ছবিগুলি এঁকেছিলেন। যখন সেই ছবিগুলিতেই ফের কাজ করছিলাম, তখন গায়ে কাঁটা দিচ্ছিল। বাবা কোন স্ট্রোকটা কেমনভাবে দিয়েছিলেন সেটা মা’কেও বলছিলাম।’’

প্রসঙ্গত, তৃণমূল কাউন্সিলর বাপি ঘোষ সম্পর্কে অরিজিতার মামা। বাবার স্মৃতি সংরক্ষণের কাজ করতে চায় শুনে তিনিই অরিজিতাকে বলেন পুরসভায় আবেদন করতে।
বাগবাজারের বাসিন্দা অরিজিতা জানাচ্ছেন, এই পেশার অনিশ্চয়তার কথা চিন্তা করে শান্তনু কখনওই চাননি যে মেয়ে এই পেশায় আসুক। কিন্তু মায়ের কথাতেই রং-তুলি এখন তাঁর ধ্যানজ্ঞান। অরিজিতা আরও জানাচ্ছেন, বাবার আঁকা আরও ছবি মহাজাতি সদন, বিধানসভা, মেট্রো রেল-সহ আরও অনেক জায়গাতেই আছে। এরপর তাঁর লক্ষ্য, সংশ্লিষ্ট কর্তৃপক্ষের অনুমতি পেলে সেগুলি সংস্কারের কাজে হাত দেওয়া। বাবার ছবি ফের বাঁচিয়ে তুলতে চান তিনি।
আর পুরসভার আধিকারিকদের একাংশের বক্তব্য, ছবি সংস্কারের কাজ না হলে এমন ভাল কাজের সাক্ষী হওয়া হতো না তাঁদের।